Þrjú mál , sem voru á dagskrá þingfundar í dag , voru tekin út af dagskrá fundarins nú undir kvöld eftir að stjórnarandstaðan hafði sniðgengið atkvæðagreiðslur á Alþingi til að reyna að fá forseta Alþingis til að semja við sig um hvaða mál komist á dagskrá þingsins fyrir jólahlé . Það mun vera nokkuð sjaldgæft að stjórnarandstaðan grípi til þessa ráðs . Umræða fór fram á þingi í dag um flest þau mál sem voru á dagskrá nema þrjú ; frumvarp dómsmálaráðherra um stöðu , stjórn og starfshætti þjóðkirkjunnar , frumvarp fjármála - og efnahagsráðherra um skráningu raunverulegra eigenda og fjölmiðlafrumvarp mennta - og menningarmálaráðherra . Samþykkja þyrfti afbrigði til að taka þessi mál á dagskrá þar sem þau komu inn til þingsins eftir að tilskilinn frestur rann út . Þingfundi var frestað í fjórgang í dag eftir að stjórnarandstaðan kom í veg fyrir að unnt væri að fara í atkvæðagreiðslur en loks klukkan 18:45 í kvöld tilkynnti Steingrímur J. Sigfússon , forseti Alþingis , að fyrrnefndum þremur málum yrði frestað sem og þingfundi en næsti þingfundur er klukkan 13:30 á morgun . Samkvæmt heimildum fréttastofu lagði stjórnarandstaðan fram tillögur að málum sem hún vill koma á dagskrá fyrir jólafrí á fundi með forseta þingsins nú undir kvöld . Ekki liggur fyrir að svo stöddu hvort stjórnarandstaðan nái einhverjum af sínum málum fram eða hvort og þá hvaða mál ríkisstjórnarinnar , þar sem samþykkja þarf afbrigði , komist á dagskrá fyrir jólahlé .